CELEX: 32020D1262
Language: fi
Date: 2020-09-04 00:00:00
Title: Neuvoston täytäntöönpanopäätös (EU) 2020/1262, annettu 4 päivänä syyskuuta 2020, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä annetun täytäntöönpanopäätöksen 2012/232/EU muuttamisesta

10.9.2020   
               
               
                  FI
               
               
                  Euroopan unionin virallinen lehti
               
               
                  L 296/6
               
            
         NEUVOSTON TÄYTÄNTÖÖNPANOPÄÄTÖS (EU) 2020/1262,
         annettu 4 päivänä syyskuuta 2020,
         luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä annetun täytäntöönpanopäätöksen 2012/232/EU muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 168 artiklassa vahvistetaan muun muassa verovelvollisten oikeus vähentää asiaankuuluvan jäsenvaltion alueella maksettava tai maksettu arvonlisävero arvonlisäverosta, joka kannetaan verovelvollisten verollisiin liiketoimiin käytettävien tavaroiden luovutuksista ja palvelujen suorituksista. Kyseisen direktiivin 26 artiklan 1 kohdan a alakohdan nojalla vastikkeellisiin palveluihin rinnastetaan yrityksen liikeomaisuuteen kuuluvan tavaran ottaminen verovelvollisten omaan tai henkilöstönsä yksityiseen käyttöön taikka yleisesti ottaen muuhun kuin yrityksen varsinaisiin tarkoituksiin kuuluvaan käyttöön, jos tavara on oikeuttanut arvonlisäveron täyteen tai osittaiseen vähennykseen.
                  
               
                     (2)
                  
                  
                     Romanialle annettiin neuvoston täytäntöönpanopäätöksellä 2012/232/EU (2)31 päivään joulukuuta 2014 saakka lupa rajoittaa arvonlisäveron vähennysoikeus 50 prosenttiin, kun arvonlisävero kannetaan tiettyjen moottorikäyttöisten maantieajoneuvojen ostamisesta, yhteisöhankinnasta, tuonnista, vuokraamisesta tai liisauksesta ja kun arvonlisävero kannetaan kyseisiin ajoneuvoihin liittyvistä kustannuksista, jos ajoneuvot eivät ole yksinomaan yrityskäytössä, sekä vapauttaa verovelvolliset velvollisuudesta rinnastaa tällaisten ajoneuvojen käyttö muita kuin yrityksen varsinaisia tarkoituksia varten direktiivin 2006/112/EY 26 artiklan 1 kohdan a alakohdan nojalla vastikkeellisiin palveluihin. Neuvoston täytäntöönpanopäätöksellä (EU) 2015/156 (3) jatkettiin täytäntöönpanopäätöksen 2012/232/EU voimassaoloaikaa 31 päivään joulukuuta 2017 asti. Romanialle annettiin neuvoston täytäntöönpanopäätöksellä (EU) 2017/2012 (4) lupa soveltaa poikkeavia toimenpiteitä siihen päivään asti, jona tulevat voimaan unionin säännöt, joissa määritetään, mistä moottorikäyttöisiin maantieajoneuvoihin liittyvistä kustannuksista arvonlisäveroa ei voida vähentää täysimääräisenä, tai 31 päivään joulukuuta 2020 asti sen mukaan, kumpi ajankohta on aikaisempi.
                  
               
                     (3)
                  
                  
                     Romania pyysi komissiossa 13 päivänä maaliskuuta 2020 saapuneeksi kirjatulla kirjeellä lupaa jatkaa direktiivin 2006/112/EY 26 artiklan 1 kohdan a alakohdasta ja 168 artiklasta poikkeavan toimenpiteen soveltamista jatkaakseen sellaisten kustannusten vähennysoikeuden rajoittamista, jotka liittyvät tiettyihin muussa kuin yksinomaan yrityskäytössä oleviin moottorikäyttöisiin maantieajoneuvoihin.
                  
               
                     (4)
                  
                  
                     Kiinteän prosenttimäärän soveltaminen arvonlisäveroon, joka voidaan vähentää sellaisiin moottorikäyttöisiin maantieajoneuvoihin liittyvistä kustannuksista, jotka eivät ole yksinomaan yrityskäytössä, yksinkertaistaa arvonlisäveron kantamismenettelyä.
                  
               
                     (5)
                  
                  
                     Komissio toimitti 2 päivänä huhtikuuta 2020 päivätyllä kirjeellä Romanian tekemän hakemuksen muille jäsenvaltioille direktiivin 2006/112/EY 395 artiklan 2 kohdan toisen alakohdan mukaisesti. Komissio antoi 3 päivänä huhtikuuta 2020 päivätyllä kirjeellä Romanialle tiedon, että sillä oli kaikki hakemuksen arviointia varten tarvittavat tiedot.
                  
               
                     (6)
                  
                  
                     Täytäntöönpanopäätöksen 2012/232/EU 4 artiklan 2 kohdan mukaisesti Romania toimitti komissiolle voimassaolon jatkamista koskevan hakemuksen yhteydessä kyseisen täytäntöönpanopäätöksen soveltamista koskevan kertomuksen. Tällä hetkellä käytettävissä olevien tietojen perusteella Romania katsoo, että 50 prosentin rajoitus on edelleen perusteltu ja asianmukainen.
                  
               
                     (7)
                  
                  
                     Poikkeavia toimenpiteitä olisi jatkettava vain niin kauan, kuin on tarpeen kyseisten toimenpiteiden tehokkuuden ja prosenttimääräisen rajoituksen asianmukaisuuden arvioimiseksi. Romanialle olisi näin ollen annettava lupa jatkaa poikkeavien toimenpiteiden soveltamista 31 päivään joulukuuta 2023 saakka.
                  
               
                     (8)
                  
                  
                     Jos Romania pitää tarpeellisena jatkaa luvan voimassaoloa vielä vuoden 2023 jälkeen, sen olisi toimitettava komissiolle viimeistään 31 päivänä maaliskuuta 2023 voimassaolon jatkamista koskeva hakemus ja kertomus, joka sisältää arvioinnin prosenttimääräisestä rajoituksesta, jota täytäntöönpanopäätöksen 2012/232/EU perusteella sovelletaan arvonlisäveron vähennysoikeuteen.
                  
               
                     (9)
                  
                  
                     Poikkeavilla toimenpiteillä on vain vähäinen vaikutus lopullisessa kulutusvaiheessa kannettavan Romanian verotulon kokonaismäärään, eikä se vaikuta kielteisesti arvonlisäverosta kertyviin unionin omiin varoihin.
                  
               
                     (10)
                  
                  
                     Täytäntöönpanopäätös 2012/232/EU olisi sen vuoksi muutettava tämän mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen 2012/232/EU 4 artikla seuraavasti:
            
               
                  ”4 artikla
                  
                  
                     1.   Tämän päätöksen voimassaolo päättyy päivänä, jona tulevat voimaan unionin säännöt, joissa määritetään, mistä moottorikäyttöisiin maantieajoneuvoihin liittyvistä kustannuksista arvonlisäveroa ei voida vähentää täysimääräisenä, tai 31 päivänä joulukuuta 2023 sen mukaan, kumpi ajankohta on aikaisempi.
                  
                  
                     2.   Tässä päätöksessä säädettyjen toimenpiteiden voimassaolon jatkamista koskevat hakemukset on toimitettava komissiolle viimeistään 31 päivänä maaliskuuta 2023. Tällaiseen hakemukseen on liitettävä kertomus, joka sisältää arvioinnin prosenttimääräisestä rajoituksesta, jota tämän päätöksen perusteella sovelletaan arvonlisäveron vähennysoikeuteen.”
                  
               
            
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös on osoitettu Romanialle.
         
         
            Tehty Brysselissä 4 päivänä syyskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 347, 11.12.2006, s. 1.
         
            (2)  Neuvoston täytäntöönpanopäätös 2012/232/EU, annettu 26 päivänä huhtikuuta 2012, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä (EUVL L 117, 1.5.2012, s. 7).
         
            (3)  Neuvoston täytäntöönpanopäätös (EU) 2015/156, annettu 27 päivänä tammikuuta 2015, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä annetun täytäntöönpanopäätöksen 2012/232/EU voimassaolon jatkamisesta (EUVL L 26, 31.1.2015, s. 27).
         
            (4)  Neuvoston täytäntöönpanopäätös (EU) 2017/2012, annettu 7 päivänä marraskuuta 2017, luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä annetun täytäntöönpanopäätöksen 2012/232/EU muuttamisesta (EUVL L 292, 10.11.2017, s. 57).